РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/22-21

15. фебруар 2021. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 2. ФЕБРУАРА 2021. ГОДИНЕ

 Седница је почела у 12,00 часова.

Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: Софија Максимовић, Борисав Ковачевић, др Драгана Баришић, Невена Ђурић, Наташа Ивановић, др Весна Ивковић, Драгана Бранковић Минчић, Слађана Николић, Милица Николић, др Емеше Ури, др Марко Богдановић и Рајка Матовић.

 Седници Одбора је присуствовао заменик одсутног члана Одбора Александра Павловић Марковић (проф. др Горан Тасић).

 Седници нису присуствовали чланови Одбора: Никола Радосављевић, Светлана Милијић, проф. др Горан Тасић и Загорка Алексић.

 Поред чланова Одбора, седници је присуствовала народна посланица Милијана Сакић.

 Седници је присуствовао и проф. др Ференц Вицко, државни секретар у Министарству здравља.

 На предлог председника Одбора, већином гласова, усвојен је следећи:

 Д н е в н и р е д

1. Разматрање Информације о раду Министарства здравља за период јануар-март 2020. године и Информације о раду Министарства здравља за период април-јун 2020. године;
2. Одређивање представника Одбора у Национални координациони тим за припрему и спровођење имунизације против COVID-19;
3. Образовање Пододбора за праћење епидемиолошке ситуације због присуства заразне болести COVID-19;
4. Разматрање представки грађана и организација;
5. Разно.

 Пре преласка на разматрање утврђеног дневног реда, усвојени су, без примедаба записници 2. и 3. седнице Одбора, које су одржане 9. и 12. новембра 2020. године.

Прва тачка дневног реда – Разматрање Информације о раду Министарства здравља за период јануар-март 2020. године и Информације о раду Министарства здравља за период април-јун 2020. године

Уводним обраћањем, председник Одбора асс. др сци. мед. Дарко Лакетић, подсетио је да према члану 229. Пословника НС, министар информише надлежни одбор о раду министарства једном у три месеца. На седници одбора, питања министру о поднетој информацији могу да постављају чланови надлежног одбора и овлашћени представник посланичке групе која нема члана у том одбору. О закључцима одбора поводом поднете информације, одбор подноси извештај Народној скупштини. Потом је дао реч државном секретару Министарства здравља.

 Државни секретар у Министарства здрављу, проф. др Ференц Вицко, представљајући активности Министарства у извештајним периодима, таксативно је навео прописе донете у периоду од јануара до марта 2020. године. Истакао је заједничке активности Министарства са другим државним органима и институцијама у циљу спречавања и сузбијања заразне болести COVID -19. Позитивно је оценио повећање броја кадрова у здравственом сектору, као и промењене услове за специјализацију ради решавања проблема мањка специјализација из одређених области медицине. Такође, у овом периоду настављен је континуиран рад Министарства на процесу европских интеграција и уклађивања законодавства са правним тековинама ЕУ. С тим у вези, потписан је Двогодишњи споразум о сарадњи између Министарства здравља Републике Србије и Регионалне канцеларије СЗО за Европу за 2020-2021. годину. Остварена је и сарадња са Министарством одбране, поводом организације и координације доласка и боравка шесточланог тима медицинских експерата из НР Кине, који знањем и искуством помажу нашој земљи у борби против епидемије коронавируса. Резултате рада инспекцијске службе оценио је импресивним, посебно имајући у виду малобројност ове службе. У оквиру послова Управе за биомедицину издвојио је континуирано праћење реализације пројекта „Успостављање националног програма за пресађивање људских органа у Републици Србији", у циљу развоја трансплантационог програма у Републици Србији, односно повећања броја давалаца органа, као и смањења броја пацијената за пресађивање на листама чекања.

 Представљајући други извештајни период Министарству здравља, од априла до јуна 2020. године, издвојио је наставак спровођења редовних нормативних послова и активности. Настављен је и континуиран рад на процесу европских интеграција и уклађивања законодавства са правним тековинама ЕУ, за области у надлежности Министарства здравља, а у току је израда другог дела Годишњег извештаја о напретку Републике Србије у процесу евроинтеграција. У овом периоду одржане су електронске седнице Републичке стручне комисије за трансплантацију бубрега, Републичке стручне комисије за трансплантацију јетре и Републичке стручне комисије за трансплантацију срца у вези разматрања предлога препорука EДQM - Савета Европе и прибављања правних референци из држава чланица у изради и разради СD-Р-ТО техничких водича који ће се користити као референца за осигурање квалитета и безбедности људских органа, ћелија и ткива. Заједнички став и препорука већине чланова републичких стручних комисија за трансплантацију је да поменуте активности треба одложити до тренутка када епидемиолошка сутуација у Републици Србији буде стабилизована. Настављена је континуирана координација са овлашћеним трансфузијским установама и болничким банкама крви по питањима ургентног решавања недостатка крви и компонената крви у циљу благовременог и адекватног збрињавања свих пацијената у новонасталој ситуацији са пандемијом. Затим, у реконструисаном делу Института за онкологију Војводине пуштена је у рад нова радиотерапијска опрема. Обављено је комисионирање два линеарна акцелератора у КЦ Ниш и КЦ Крагујевац, чиме је окончан уговор о комисионирању десет линеарних акцелератора. Иначе, у оба извештајна периода, настављене су активности реализације пројеката „Реконструкција клиничких центара у Србији (Београд, Нови Сад, Ниш и Крагујевац). На крају излагања, подвукао је значај спроведених припрема за реализацију пилот пројекта „Програмско буџетирање" у којем ће учествовати здравствене установе сва три нивоа здравствене заштите ради припреме за прелазак на програмско буџетирање у 2021. години. Овај вид буџетирања треба да омогући руководиоцима да заиста управљају својим трошковима тј. да, сходно потребама, задрже и даље уложе финансијска средства која нису искоришћена, што постојећи линијски буџет не дозвољава.

У дискусији су учествовали: проф. др Александра Павловић Марковић, асс. др сци. мед. Дарко Лакетић и проф. др Ференц Вицко.

 Проф. др Александру Павловић Марковић, која је запослена у КЦ Србије, интересовало је да ли постоји план исељења из зграде Поликлинике КЦС, имајући у виду реконструкцију објекта. Затим је упозорила на актуелну ситуацију у здравству и навела да је од 37 доктора на Клиници за гастреоентерологију КЦС Србије, њих 11 у овом тренутку заражено, као и да је 15 специјалиста из ове клинике ангажовано за рад у Ковид болници у Батајници, те да је сходно томе здравствена заштита становништва, ван ковид инфекције, сведена на минимум. Сви ови подаци су аларматни, здравствено особље је уморно те апелује да им се помогне и ангажује још здравствених радника.

 Проф. др Ференц Вицко је одговорио да је распоред исељења здравствених радника дужност директора клинике, с обзиром на то да они јасније виде ситуацију у установи којом руководе. Затим, да је Институт за онкологију Војводине, а сходно епидемиолошкој ситуацији, такође уступио своје анестезиологе за потребе епидемије, те да иако ова установа треба да ради пуним капацитетом и у овим околностима, то без анестезиолога није могуће, што значи да други пацијенти испаштају због настале епидемије.

Председник Одбора др Дарко Лакетић је апострофирао да информације говоре о усмеравању свих капацитета нашег здравственог система на решавање проблема које је проузроковао COVID-19, и да ту борбу лично сматра успешном, уз неке грешке, што је разумљиво у овој ситуацији. Једно од највећих достигнућа ове борбе је чињеница да смо у Европи други по броју вакцинисаних, што улива наду да ће се број оболелих смањивати. Сматра да је наш здравствени систем одговорио на један невероватан начин на ову инфекцију, јер смо у једном тренутку имали 10 хиљада лежећих пацијената од ковида, што показује и колико су у тој ситуацији други пацијенти били потиснути. У ванредној ситуацији је неопходна флексибилност здравственог система и могућност прихвата што већег броја пацијената уз најнижу стопу смртности у Европи. Такође наводи да ће ово време имати своје последице али је битно да се у овој акутној кризи исказала способност хитне организације и збрињавање пацијената у ванредним околностима.

 Одбор за здравље и породицу је у складу са чланом 229. Пословника Народне скупштине, размотрио Информације о раду Министарства здравља за периоде: јануар - март; април – јун 2020. године и одлучио већином гласова (13 гласова за, 1 није гласао од укупно 14 присутних) да их прихвати, о чему ће Народној скупштини поднети извештај.

 **Друга тачка дневног реда –** Одређивање представника Одбора у Национални координациони тим за припрему и спровођење имунизације против COVID-19.

 Председник Одбора асс. др сци. мед. Дарко Лакетић је упознао присутне садописом којим Министарство здравља тражи да Одбор делегира свог представника у Национални координациони тим за припрему и спровођење имунизације против COVID-19, те је додао да би лично прихватио ову дужност ако се Одбор сагласи.

 Одбор је једногласно (14 за од укупно 14 присутних) прихватио предлог да председник Одбора асс. др сци. мед. Дарко Лакетић буде представник Oдбора у овом тиму.

 Трећа тачка дневног реда – Образовање Пододбора за праћење епидемиолошке ситуације због присуства заразне болести COVID-19

Председник Одбора асс. др сци. мед. Дарко Лакетић подсетио је на правни основ за образовање пододбора, садржан у члану 27. став 8. Закона о Народној скупштини и члану 44. став 6. Пословника Народне скупштине којим је прописано да одбор за разматрање појединих питања из свог делокруга и припрему предлога о тим питањима, може да образује пододбор из реда својих чланова.

Такође, чланом 62. Пословника Народне скупштине прописано је да Одбор за здравље и породицу разматра предлог закона и другог општег акта и друга питања из области: здравствене заштите, система и организације здравствене делатности; система здравственог осигурања; заштите становништва од заразних болести; производње и промета лекова и медицинских средстава; и друга питања из области здравства којима се обезбеђују потребни правни услови за уређивање система заштите, очувања и унапређења здравља становништва.

Имајући у виду новонасталу пандемију с којом се бори читав свет па и наша земља, предложио је образовање Пододбора за праћење епидемиолошке ситације због присуства заразне болести COVID-19.

Предложеном одлуком образује се Пододбор у чијем саставу су чланови и заменици чланова Одбора, са задатком да прати извршавање закона и других аката из области заштите становништва од заразних болести; прати епидемиолошку ситуацију због присуства заразне болести COVID-19; прати рад Владе, мере које је одредила, услове, начин спровођења, извршиоце и средства за спровеђење ради сузбијања заразне болести која у већој мери може угрозити становништво Републике Србије, и чије је спречавање и сузбијање од интереса за Републику Србију; разматра све активности које организују и спроводе органи Републике Србије, јединице локалне самоуправе и други субјекти, здравствене установе и физичка лица у циљу заштите становништва од заразних болести; консултује се са актерима и заинересованим странама ове кризне ситуације и припрема предлоге о појединим питањима за унапређење тренутног стања; разматра последице пандемије на функционисање здравственог система; упознаје се са процесом примене мера и сагледава стварно стање у оквиру радних посета на терену, и то здравственим установама и локалним срединама у Републици Србији; прикупља доступне информације и податаке, као и научне, стручне радове и истраживања, у циљу унапређења стања у овој области.

Предложио је образовање Пододбора у следећем саставу: др Драгана Баришић, председник, лекар, Рајка Матовић, дипл биохемичар, проф. др Александра Павловић Марковић, лекар, Драгана Бранковић Минчић, дипл. фармацеут и Софија Максимовић, дипл. правник, чланови овог пододбора.

 Обавестио је Одбор да ће активности Пододбора подржати Вестминстерска фондација за демократију односно Канцеларија ове фондације у Београду.

Одбор је једногласно (14 за, од укупно 14 присутних)донео одлуку ообразовању Пододбора за праћење епидемиолошке ситуације због присуства заразне болести COVID-19.

Председник Одбора је констатовао да је образован Пододбор који ће о својим активностима периодично извештавати Одбор за здравље и породицу, и подсетио да пододбор према члану 44. став 7. Пословника Народне скупштине не може самостално да иступа, осим ако надлежни одбор друкчије не одлучи.

 **Четврта тачка дневног реда** – Разматрање представки грађана и организација

Председник Одбора је обавестио да је Радна група Одбора за разматрање представки у саставу: др Драгана Баришић, др Весна Ивковић и Софија Милошевић, размотрила представке пристигле Одбору и припремила предлоге за решавање.

Затим је др Драгана Баришић известила Одбор о представкама, као и предлозима Радне групе за њихово решавање:

1. Подносилац: Светлана Димитријевић, Београд (07-3108/19 од 06.03.2020.)

**Предмет: Дете је рођено 1. октобра 2007. године а од треће године живота дијагностикована је спинална мишићна атрофија - тип 2. Од јуна 2014. године долази до наглог погоршања стања, од када девојчица не може самостално да се краће. Лечи се на Клиници за неурологију и психијатрију за децу и омладину у Београду. У извештајима ове клинике саветује се операција кичме јер болест прогресивно напредује. Велико охрабрење настаје крајем 2017. године, од када је лек Спинраза доступан и у нашој земљи. Детету је конзилијарним мишљењем предложено као приоритет лечење леком Спинраза, али га дете још увек није добило. У међувремену је детету оперисана кичма, а наведени лек још није добило о трошку РФЗО-а. Моли Одбор да помогне, с обзиром на то да дете испуњава све услове за овај лек што се види из приложеног конзилијарног мишљења надлежне клинике.**

Предлог Радне групе: Представку упутити РФЗО-у, с молбом да предмет размотре сагласно oдредби члана 66. став 2. Закона о здравственом осигурању, којом је прописано да се осигураном лицу обезбеђује и лек који није на Листи лекова, а медицински је неопходан за лечење, под условима утврђеним општим актом из члана 133. овог закона. Молимо да Одбор известите о овом питању.

1. Подносилац: ХЕЛП - Удружење за заштиту права пацијената на савесно лечење „ХЕЛП“, Нови Сад (07-759/20 од 06.07.2020.)

**Предмет: Удружење је подне**ло пријаву против Министарства здравља а затим и ургенцију због неизвршења обавеза из Закона о здравственој заштити а у вези са поднетим Захтевом за ванредном спољном провером квалитета стручног рада и хигијенско-епидемиолошком ситуацијом у Институту за плућне болести Војводине у Сремској Каменици.

Наиме, Удружење је 6. фебруара 2019. године, упутило Министарству здравља Захтев за ванредну спољну проверу квалитета стручног рада и хигијенско-епидемиолошке ситуације у Институту за плућне болести Војводине у Сремској Каменици. У прилогу је достављена обимна документација којом се потврђује да је стање у овој установи „више него забрињавајуће“ када су у питању заразне болести у виду болничких инфекција; да се у Пријавама болничких инфекција, како наводи Удружење, уносе фалсификовани подаци; да се Институту за јавно здравље Војводине не подносе све написане пријаве болничких инфекција, те да по незваничном сазнању Удружења недопустиво велики број пацијената умире од сепсе, која је вероватно изазвана како болничким инфекцијама, тако и непоштовањем елементарних хигијенско-епидемиолошких услова рада у тој медицинској установи терцијарног нивоа. Њихов закључак произилази и након упоређивања стања у КЦСрбије- Клинике за пулмологију у Београду, што је такође документовано у Захтеву Удружења. Траже да Одбор сагласно члану 44. Пословника Народне скупштине, у оквиру свог делокруга утврди шта је Министарство здравља предузело у вези са поднетим Захтевом за ванредну спољну проверу квалитета стручног рада и хигијенско-епидемиолошке ситуације у Институту за плућне болести Војводине у Сремској Каменици, и ако није, да се утврди одговорност у Министарству здравља због неспровођења одговарајуће заштите становништва од заразних болести и здравствене заштите, и непоступања по поднетом Захтеву, што директно доводи до угрожавања здравља и живота свих пацијената у Институту за плућне болести у Сремској Каменици.

Предлог Радне групе: Сагласно чл. 44. и 62. Пословника Народне скупштине, којима је прописано да Одбор у оквиру свог делокруга прати спровођење политике коју води Влада, прати извршење закона и других аката из области здравствене заштите, система и организације здравствене делатности, система здравственог осигурања, заштите становништва од заразних болести и друга питања из области здравства, Одбор тражи од Министарства здравља да размотри Захтев Удружења за заштиту права пацијената на савесно лечење „ХЕЛП“, Нови Сад, и поступи према члану 191. Закона о здравственој заштити, којим је прописана спољна провера квалитета стручног рада. Молимо да Одбор известите о вашем поступању.

1. Подносилац: Милица Вељковић Здравковић, Сунчица Стојановић и Марија Стојковић (02-1530/20 од 23.10.2020.) Иницијативни одбор- који чине запослени у апотекарским установама, у складу са Законом о референдуму и народној иницијативи, прикупљају 30.000 потписа ради измене Закона о здравственој заштити.

**Предмет: И**ницијатива за измену члана 79. Закона о здравственој заштити, односи се на оснивача апотекарске установе, тако да одредба гласи: „Апотекарску установу у јавној својини оснива Република Србија, а на територији аутономне покрајине-аутономна покрајина, у складу са законом и Планом мреже.“

Подносиоци иницијативе траже измену наведене одредбе јер сматрају да су запослени у апотекарској делатности дискриминисани у односу на друге здравствене раднике који плату примају из буџета државе. Такође, наводе да су поједине средине остале са једном или без државне апотеке, чиме су многи грађани остали ускраћени за овај вид здравствене заштите, нарочито приградска и удаљена сеоска подручја где нема ни приватних апотека, јер су ово непрофитабилна подручја за приватан сектор. Сматрају да би се предложеним законским решењем обезбедила доступност фармацеутске здравствене заштите свим грађанима Србије, апотекари би добијали фиксне плате као и остали запослени здравствени радници, док би преостали приход ишао у буџетску касу.

Предлог Радне групе: **И**ницијативу за измену члана 79. Закона о здравственој заштити, доставити Министарству здравља на разматрање.

1. Подносилац: Милан Миленковић, Власотинце (07-1083/18-14 од 23.10.2020.)

**Предмет: Допуна ранијих представки** Милана Миленковића (07-1083/18-3, 18-4; 07-618/18-23, 18-24 и 07-1083/18-7 од 13.11.2019; 18.11.2019; 21.11.2019; 22.11.2019; 18.12.2019.) којима је наводио да му је као ухапшеном лицу у пратњи полицијског службеника, дана 1. септембра 2014. године, у Општој болници Лесковац, ускраћено право на пружање медицинске помоћи. Подносилац представке више пута је слао медицинску докуменатцију и оригинална лична документа, која су му враћена. Представке су често неразуљивог садржаја као и ова последња.

Предлог Радне групе: Одбор не поступа по представкама нејасне садржине (члан 163. Пословника).

1. Подносилац: Савез удружења добровољних давалаца крви Србије, Андраш Фехер, ген. секретар и председник ГО Савеза, проф. Радомир Пешић (06-1608/20 од 30.10.2020.)

**Предмет: Савез тражи да се одржи радни састанак са члановима Одбора, како би указали на непосредне ефекте досадашње примене Закона о трансфузијској медицини,** на активности УДДК и нови начин организовања акција добровољног давања крви на терену- негативни ефекти и последице.

Предлог Радне групе: Организовати састанак Радне групе и представника Савеза у наредним данима.

1. Подносилац: Дејан Зејнула, Београд (07-1620/20 од 02.11.2020.) и Покрет право на живот-МЕРИ, Дејан Зејнула ( 02-56/21 од 15.01. 2021.године)

**Предмет: Молба за хитан пријем како би Одбору предочио пропусте Службе хитне медицинске помоћи у збрињавању његове, сада покојне 43-годишње супруге, дана 19.04.2020. године. Износи сумњу о нестручном и несавесном поступању лекара а касније свесном прикривању чињеница у извештају унутрашње контроле здравствене инспекције. Иако је одмах по позиву Хитне помоћи скренуо пажњу лекару да је супруга имала недавно емболију плућа, те да се поново срушила, да повраћа, да се гуши, да јој трне део тела, да не говори. током разговора који је трајао седам минута упућен је на Службу кућне неге, која га по позиву опет враћа на Хитну помоћ. Због губитка времена за хитно збрињавање, пацијенткиња је преминула по доласку у Ургентни центар у сали за реанимацију.**

Другом представком као председник покрета Право на живот, Дејан Зенула супруг преминуле Мерите Бекировски наводи да је због одређених сумњи случај пријавио здравственој инспекцији, те да према њиховом извештају бр-4637 од 21. 05. 2020. године није било пропуста. Зато је 25. јуна 2020. године поднео захтев Министарству здравља за ванредни стручни надзор и контролу рада докторке у оперативном центру хитне помоћи. Након два и по месеца добио је одговор/ мишљење председника Републичке стручне комисије, др Марка Ерцеговца у коме наводи да на основу достављене документације и извештаја унутрашње контроле, нема јасних основа за спровођење ванредне провере квалитета рада у хитној помоћи и Ургентном центру. Подносилац представке сматра да, др Марко Ерцеговац као директор Ургентног центра, установе над којом је дато мишљење, није смео у овој случају да даје своје мишљење те да је прекршен члан 234. Закона о здравственој заштити и члан 366. став 3. Кривичног законика. Посебно издваја да се мишљење не може заснивати на извештају унутрашње контроле јер се захтев подноси због сумњи у сам извештај унутрашње контроле. У прилогу доставља: транскрипт разговора; фоно запис разговора; лекарски извештај бр.40381.

Предлог Радне групе: Одбор је закључио да представку Дејана Зејнуле достави Министарству здравља са захтевом да поступи према члану 191. Закона о здравственој заштити, и спроведе ванредну спољну проверу квалитета стручног рада у конкретном случају.

 7. Подносилац: Саша Јовановић, председник Општине, Оливер Илић, председник СО, Горан Илић, Председник Савета за здравље СО Општина Мерошина (07-1908/20 од 26.11.2020.)

**Предмет: Подносиоци представке износе горући проблем грађана ове општине који се тиче остваривања права на здравствену заштиту односно решавање питања доступности примарне здравствене заштите. Општина Мерошина има један Дом здравља и четири амбуланте, које како наводе не функционишу, тако да су становници 27 насеља упућени на Дом здравља који је сада делом у ковид систему. Проблем је и то што новозапослени лекари нису добили идентификационе бројеве. Траже бољу организацију здравствене делатности у овој општини, пре свега отварањем амбулати које су распоређене у највећим селима, чиме би се помогло овом становништву.**

Предлог Радне групе: Представку доставити Министарству здравља- Сектору за организацију здравствене службе, на надлежност.

8. Подносилац: Нови синдикат социјалне заштите Србије, Никодијевић Зоран, секретар НССЗС (07-2009/20 од 27. 12. 2020.)

**Предмет: Саопштење Новог синдиката социјалне заштите Србије поводом представке народног посланика Николе Радосављевића, члана Одбора за здравље и породицу. Реакција Новог синдиката (регистровани грански синдикат у области социјалне заштите) због наводног изношења непроверених чињеница о стању у Геронтолошком центру Јагодина.**

Предлог Радне групе: Одбор упознати са саопштењем Новог синдиката.

9. Подносилац: Јелена Стефановић, Крушевац (07-2305/20 од 29. 12. 2020.)

**Предмет: Именована пише у име свих свршених дипломаца основних академских студија здравствене неге на државном Медицинском факултету у Новом Саду, где се од 2003. године школује тај кадар са звањем дипломирани организатор здравствене неге. Смер је акредитован од стране Министарства просвете. Проблем је у томе што ово звање није препознато у актима о систематизацији радних места у здравству већ пуних 17 година, те именована поставља питање зашто држава финансира њихово школовање ако јој нису потребни ови радници у здравству, чак ни у време епидемије. Наводи да челници факултета сматрају да факултет није одговоран за насталу ситуацију те да систематизација радних места у здравству није њихов проблем. Истиче и да их Министарство здравља препознаје када је у питању државни испит али их нигде не види у здравственом систему. Моли да се проблем реши, јер је 17 генерација младих људи школовано без будућности за било које радно место у здравству. Такође истиче и да су све њене колеге спремне да служе држави, да примене своје знање и вештине у овој борби против короне.**

**У прилогу је доставила Уверење о стеченом високом образовању, Лиценцу за чланове коморе медицинских сестара и здравствених техничара Србије, Додатак дипломи о свим испитима које је положила на студијама.**

Предлог Радне групе: Одбор је закључио да представку достави Министарству здравља на надлежност, с молбом да се размотри ово питање и изнађе решење како би се овај стручни кадар укључио у здравствени систем, те да Одбор известе о овом питању.

10. Подносилац: Стална конференција ромских удружења грађана (СКРУГ) - ЛИГА РОМА (011-64/21 од 18. 01. 2021.)

**Предмет: Иницијатива за усвајање закона о једнакоправном запошљавању етничких мањинских заједница-националних мањина. Проблеми настају због неравномерне заступљености грађана у локалним и националним институцијама што је препрека на путу интеграције националних мањина, као и да равноправно одлучују у политичком животу, доношењу и спровођењу одлука које су важне за економски развој. Наводе и да тамо где су у правном смислу створени формални услови за учешће националних мањина у јавном животу, делотворност тог процеса није суштински обезбеђена имајући у виду проценат и конкретне податке запослених припадника етничких мањина. Предлажу доношење Закона о једнакоправном запошљавању припадника етничких мањина у Србији, у јавном и приватном сектору, сразмерно њиховом процентуалном учешћу у укупном броју становника Србије. Предлажу одмах формирање радне групе за израду нацрта овог закона.**

Предлог Радне групе: Одбор је закључио да представку достави Министарству за рад, запошљавање, борачка и социјална питања на надлежност.

11. Подносилац: Национална организација за ретке болести Србије- НОРБС (07-96/21 од 22. 01. 2021.)

**Предмет: Национална организација за ретке болести моли да се Одбор заузме за потребе оболелих од ретких болести тиме што ће подржати повећање износа средстава буџетске линије „Здравствена заштита лица оболелих од ретких болест“ за 2021. годину, којим би се овај буџет повећао на 5.400.000.000,00 динара.**

**Наиме, Комисија за лечење ретких болести је урадила процену потреба за 2021. годину и дошла до закључа да је неопходно повећати средства у буџету у назначеном износу који би био довољан за наставак терапије за особе са ретким болестима које се већ лече из овог буџета, као и започињање терапије за особе које чекају одлуку Комисије, а на препоруку Републичке стручне комисије за ретке болести.**

Предлог Радне групе: Информисати Одбор да је у буџету за 2021. годину, за ову буџетску линију опредељено **3 милијарде динара.**

12.Подносилац: Дом здравља „Др Верољуб Цакић“ Мајданпек, Стручни савет Дома здравља Мајданпек (07-133/21 од 28. 01. 2021.)

**Предмет: Траже помоћ због несарадње између Дома здравља и Опште болнице Мајданпек, која се огледа на свим нивоима али је кулминација несарадње у односу према Служби хитне медицинске помоћи. Како наводе подносиоци представке Општа болница не прима пацијенте јер нема тријажну службу. Пацијенте долазе да прегледају у Хитној служби а транспорт пацијента, пратњу доктора и техничара, траже да обезбеди Дом здравља. Наводе да све друге болнице у региону преузимају пацијенте из примарне здравствене заштите и даље обављају дијагностику, лечење и транспорт пацијента ако за то има потребе.**

Предлог Радне групе: Одбор је закључио да представку достави Министарству здравља- Сектору за организацију здравствене службе, Сектору за инспекцијске послове, на надлежност.

 Одбору је стигао и један одговор Министарства здравља, Управе за биомедицину, 08.08.2020. године на представку Јелене и Ивана Димитријевић из Лесковца број 07-1895/19, у вези са доношењем закона о сурогат материнству.

У дискусији поводом ове тачке дневног реда учествовали су: Драгана Бранковић Минчић, проф. др Александра Павловић Марковић, Софија Максимовић, др Весна Ивковић и проф. др Ференц Вицко.

 Драгана Бранковић Минчић је поводом представке Иницијативног одбора запослених у апотекарским установама, којом траже измену члана 79. Закона о здравственој заштити, изнела je да oву иницијативу сматра нереалном- да држава одваја новац за плате запослених у државним апотекама, посебно имајући у виду да то није предвиђено Финасијским планом Министарства здравља као и актуелну епидемиолошку ситуацију. Сматра да у перспективи треба донети стратегију развоја апотекарства у Србији, како би се државни и приватни сектор изједначио, што је један од захтева ЕУ, а пре свега је у интересу пацијената.

 Председник Одбора др Дарко Лакетић је поводом претходно наведене представке истакао да се у нашој држави више од половине државних установа тренутно налази у процесу концесије, продаје и сл. Сматра да је ова иницијатива на неки начин закаснила, јер отвара питање сагледавања осталих установа које су већ започеле неки вид приватизације. Здравствени систем, посебно у овим околностима пандемије, изискује много средстава и свако додатно оптерећење буџета није реално. Поводом представке Јелене Стефановић из Крушевца, којом је указано на проблем акредитације одређених смерова и **систематизације радних места у здравству, напоменуо је да овај проблем траје већ дужи временски период и истакао да би то требало заједно да реше министарства надлежна за послове просвете, рада и здравља, у циљу доношења нове номенклатуре занимања која би била комплементарна са свим звањима која се стичу у високошколским установама.** У вези са представком **која се тиче реакције Новог синдиката** социјалне заштите Србије, **поводом представке народног посланика Николе Радосављевића, члана Одбора за здравље и породицу, због наводног изношења непроверених чињеница о стању у Геронтолошком центру Јагодина, да је у јануару преминуло 38 корисника овог центра, изнео је да Одбор као и народни посланик има обавезу да у оваквим ситуацијама промптно реагује.** Поводом представке Удружења за заштиту права пацијената на савесно лечење „ХЕЛП“ из Новог Сада, нагласио је да овај одбор увек инсистира на обавези из Закона о здравственој заштити, која се тиче инспекцијске и провере квалитета стручног рада у здравственим установама. Такође, у погледу ретких болести, истакао је да се фонд за ове болести у последњих десет година увећао за око 20 пута, уз напомену да у те сврхе увек треба више издвојити. Додао је да су трошкови државе због ковид епидемије тренутно јако велики и изразио је наду да ће сузбијањем ове инфекције, износи за лечење ретких болести бити већи.

Одбор је једногласно (14 за од укупно 14 присутних) прихватио предлог Радне групе са сугестијама чланова Одбора, за поступање по овим представкама.

**Пета тачка дневног реда** – Разно

 Поводом ове тачке дневног реда није било предлога ни дискусије.

 Седница је завршена у 13,30 часова.

 СЕКРЕТАР ПРЕДСЕДНИК

 Божана Војиновић Асс. др сци. мед. Дарко Лакетић